recursal/SuperWikiNEXT-32B huggingface dataset:
Woodstockdam se posisie in die Drakensberg-pompopgaarskema.
Die **Woodstockdam** is geleë in die Tugelarivier in KwaZulu-Natal, Suid-Afrika. Die dam is in 1983 voltooi met 'n wal wat 54 m hoog is en 'n bakmaat van 373 260 000 m³. Die dam is deel van die Tugela-Vaal-waterprojek.

Die dam is die laagste liggende van die 3 damme in die tweede fase, en is ongeveer 5 km stroom op van die opgaarkom by Drielpompstasie geleë en is nog nie heeltemal voltooi nie. Dit sal uiteindelik 'n grondwal van 49 m hoog met 'n kruinlengte van 865 m hê. 

Die dam se opgaarvermoë sal die wateropbrengs van die Vaal-Tugelaprojek verhoog sodat dit aan die vereistes van die tweede fase sal voldoen. Vanweë die swaar vloede wat in die gebied voorkom, is 'n kisdam by die konstruksiewerk geïntegreer. Water van die Woodstockdam word na die Drielstudam afgelei en van daar na die hoofkanaal gevoer.

Sien ook
--------

* Lys van grootste damme in Suid-Afrika

Bronne
------

* Wêreldspektrum, 1982, ISBN 0908409680, volume 27, bl. 166
* Op Pad in Suid-Afrika. B.P.J. Erasmus. 1995. ISBN 1-86842-026-4
Die vroeëre Goewerneurspaleis in Twerskaja 13 is in 1947 met twee verdiepings verhoog en huisves tans die kantoor van die Moskouse burgemeester
Izwestija-kantoorgebou (1977)
Die vroeëre Engelse Klub-gebou uit die 1780's huisves sedert 1998 die Staatsmuseum vir Kontemporêre Geskiedenis. Engelse Klubs was in tsaristiese Rusland 'n vergaderplek vir adellike Russe wat beskaafde praatjies in 'n beskaafde omgewing wou voer, met Russies as omgangstaal. 'n Werklik anglofiele klub as vergaderplek vir Britte sou eers later as *British Club* in Moskou ontstaan 
Sneeu lê dik in die winter van 2010/11
Majakofskaja, een van Moskou se mooiste (en diepste) moltreinstasies, is in 2005 van 'n nuwe tweede uitgang tot Twerskajastraat voorsien...
...die noordwestelike vestibuul. Sy plafon is versier met goue mosaïeke, wolke en aanhalings uit Wladimir Majakofski se werke
Sypaadjie in Augustus 2016
Twerskaja is breed genoeg vir militêre parades. In 2015 is onder meer die interkontinentale ballistiese missiel «Ярс» (*Jars*) vertoon
...maar ook vir politieke optogte. Gedurende hierdie betoging in 2017 speel rubbereende blykbaar 'n sentrale rol
Middagete met president Barack Obama en die Verenigde State se eerste gesin op die dakterras van die Ritz Carlton-hotel in Julie 2009
**Twerskajastraat** (Russies: Тверская улица [tvʲɪrˈskajə ˈulʲɪt͡sə] *Tverskaja oelitsa*), tussen 1935 en 1990 bekend as **Gorkistraat** (улица Горького *oelitsa Gorkogo*), is die hoofstraalpad van Moskou. Dit loop in noordwestelike rigting vanuit die sentrale Manezjnaja-plein (digby die Kremlin geleë) oor 'n afstand van sowat twee kilometer tot die Tuinring waar dit oorgaan in die Eerste Twerskaja-Jamskaja-straat, die Leningradski-Laan en die Leningradskoje-snelweg - die beginpunt van die M10 na Sint Petersburg. 

Vroeër is na Twerskaja dikwels verwys as die "Tsarestraat" - Russiese heersers wat amptelike besoeke aan Moskou gebring of om ander redes vanuit die nuwe hoofstad Sint Petersburg na die Moskwametropool gereis het, het Moskou op Twerskaja binnegekom - so ook Pieter die Grote. Vir die gerieflikheid van tsare was Twerskaja een van die eerste steen-geplaveide strate in Moskou.

Die meeste Moskowiete sal na Twerskaja as dié of tenminste een van Moskou se hoofstrate verwys, al is van die beste restaurante en winkels in die systrate geleë.

Geskiedenis
-----------

Twerskajastraat het sy oorsprong in 'n ou handelspad wat Moskou as Tsaresetel met die stad Twer verbind het (vandaar die straat se naam) - destyds die hoofstad van 'n belangrike vorstedom. In die 14de eeu het die eerste geboue langs die Twerskaja ontstaan, opgevolg deur winkels en werkswinkels van ambagsmanne. Met die groei en uitbreiding van Moskou het Twerskaja al hoe belangriker geword as een van die hoofpaaie in die middestad waar bojare en ander welvarendes hulle gevestig het. Gedurende die 17de eeu is die straat geplavei en verbreed.
Ganumedes word op dié borsbeeld geïdentifiseer as ’n nie-Griekse Trojaan. Die beeld is ’n kopie van ’n Griekse model wat in 1784 ontdek is.
**Ganumedes** (Grieks: Γανυμήδης) was in die Griekse mitologie ’n goddelike held en Trojaanse prins, seun van Tros van Dardanië en Kallirroë. Hy was die aantreklikste sterflike, en daarom het Zeus in die vorm van ’n arend hom ontvoer om sy minnaar en skinker vir die gode op die berg Olimpus te word.

’n Maan van die planeet Jupiter, wat deur Galileo Galilei ontdek is, is na Ganumedes genoem.

Mite
----

Ganumedes is deur Zeus van Berg Ida in Frigië ontvoer terwyl hy skape opgepas het. Toe Zeus hom sien, het hy dadelik op hom verlief geraak en ’n arend gestuur om hom na Olimpus te neem, of hy het self in ’n arend verander.

As ’n Trojaan vorm Ganumedes deel van die vroegste, pre-Hellenistiese vlak van Egeïese mite. Plato het gemeen dat hy deur die Kretensers uitgedink is as bewys van "plesier […] teen die natuur in". Homeros brei nie uit oor die erotiese aspek van Ganumedes se ontvoering nie, maar dit is beslis op ’n erotiese manier dat Afrodite na sy blonde Trojaanse skoonheid verwys in Homeros se *Loflied aan Afrodite*, waarin sy praat van Zeus se liefde vir Ganumedes.

Op Olimpus maak Zeus sy minnaar onsterflik en hy word die skinker van die gode in die plek van Hebe. J. Veckenstedt (*Ganymedes*, Libau, 1881) het probeer bewys dat Ganumedes die oorsprong was van die drank heuningbier, wat in Frigië ontstaan het.

Ganumedes se pa, Tros, het intussen oor sy seun getreur. Zeus stuur toe vir hom twee perde, so vinnig dat hulle oor die water kon hardloop.

Zeus gee later vir Ganumedes ’n plek aan die hemelruim as die sterrebeeld Waterdraer, wat steeds met die sterrebeeld Arend (Aquila) verbind word. Sy naam is ook gegee aan een van die mane van Jupiter, die planeet wat na Zeus se eweknie in die Romeinse mitologie genoem is.

Galery
------

* Zeus ontvoer Ganumedes, wat ’n haantjie vashou wat hy blykbaar as geskenk by Zeus gekry het, terracotta, 5de eeu v.C. OlympiëZeus ontvoer Ganumedes, wat ’n haantjie vashou wat hy blykbaar as geskenk by Zeus gekry het, terracotta, 5de eeu v.C. Olympië
* Die verkragting van Ganumedes, deur RubensDie verkragting van Ganumedes, deur Rubens
* Ganumedes met ’n hoepel en ’n haantjie, sy liefdesgeskenk van Zeus (wat hom aan die ander kant van die vaas volg), 490 v.C. LouvreGanumedes met ’n hoepel en ’n haantjie, sy liefdesgeskenk van Zeus (wat hom aan die ander kant van die vaas volg), 490 v.C. Louvre
Die **Talang-koninginvis** (*Scomberoides commersonianus*) is 'n vis wat aan die ooskus van Suid-Afrika vanaf Oos-Londen noordwaarts voorkom. Dit is 'n tropiese vis wat warmer waters verkies en meer volop raak vanaf Durban en verder noord. In Engels het dit vele name, waaronder *Talang queenfish, giant dart, giant leatherskin, giant queenfish, largemouth queenfish, leatherjacket* en *Talang leatherskin*.

Voorkoms
--------

Die vis is lank en plat. Die rug is donker- tot olyfgroen, die sye is silwer en die pens is wit. Die sye het normaalweg 'n geel skynsel. Daar is ook 'n horisontale lyn op die sye met vyf of meer donker kolle bo die lyn wat kleiner word na agter. Die vis weeg normaalweg minder as 5 kg.

Habitat en gewoontes
--------------------

Hulle kom veral naby riwwe in sandbaaie voor en is grootliks alleenlopers. Hulle verkies donkerder waters of warm, groenige water. Hulle eet klein vissies soos harders en ansjovis. Hulle word beide vanaf die kus en bote gevang.

Dit is nie 'n gewilde eetvis nie.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van visfamilies

Bron
----

* Top Angling Fishes of Southern Africa. Hennie Crous. 2010. ISBN 978-1-77007-403-3
Die ringfort by Rathrar in Ierland.
Een van die indrukwekkendste ringforte is die een by Grianán Ailigh in Ierland.
**Ringforte** is ronde, versterkte nedersettings wat hoofsaaklik van die Bronstydperk tot omstreeks 1000 n.C. gebou is. Hulle word in Noord-Europa aangetref, veral in Ierland. Daar is ook baie in Suid-Wallis en Cornwallis, waar hulle *rounds* genoem word. Daar was baie groottes ringforte, en hulle kon van klip of grond gebou gewees het. In die meeste was minstens een gebou.

Verspreiding
------------

### Ierland

In Ierland was dit onder verskeie name bekend. Daar is meer as 40 000 terreine wat as ringforte geïdentifiseer is en daar was vermoedelik minstens 50 000 op die eiland, met 'n digtheid van minstens een elke 2 km. Baie is waarskynlik deur landboupraktyke en verstedeliking verwoes. Baie is egter ontdek danksy vroeë opnamekaarte, lugfotografie en die argeologiese werk wat met padbouwerk gepaard gaan.

### Engeland en Wallis

In Cornwallis, dele van Devon en Suid-Wallis deel omsirkelde nedersettings baie eienskappe met hulle Ierse eweknieë.

### Skandinawië

In Skandinawië is ook baie ringforte – op die eiland Öland in Swede alleen is daar 19. Dié forte moenie verwar word met Wiking-ringforte nie, waarvan sewe in Denemarke en Suid-Swede bekend is. Hulle dateer almal van omstreeks 980 n.C. Die Wiking-forte het almal 'n eenderse ontwerp en is vermoedelik binne 'n baie kort tydperk gebou, tydens die bewind van Harald Bloutand, maar om onbekende militêre redes. Hulle kon gedien het as opleidingskampe vir Sven Vurkbaard se soldate voor sy inval in Engeland in 1013.

Skakels
-------

* Wikimedia Commons het meer media in die kategorie Ringfort.

* Hierdie artikel is in sy geheel of gedeeltelik uit die Engelse Wikipedia vertaal.
Die amptelike taal van die Faroëreilande is **Faroëes**. Die Faroëse taal is 'n Germaanse taal wat uit Oudnoors spruit.

Faroëes het soortgelyke grammatika as Yslands en Oudnoors, maar die uitspraak is nader aan Noors. In die twintigste eeu het Faroëes die amptelike taal geword. Omrede die Faroëreilande binne Deense kroongebied val word Deens in skole geleer.

Geskiedenis
-----------

| 15 moedertale wat die meeste gebesig word op die Faroëreilande (Volkstelling November 2011) |
| --- |
| Faroëes | 45 361 (90,8 %) |
| Deens | 1 546 (3,1 %) |
| Yslands | 201 (0,4 %) |
| Engels | 190 (0,3 %) |
| Filippyns | 103 (0,2 %) |
| Noors | 99 (0,2 %) |
| Thai | 86 (0,1 %) |
| Roemeens | 67 (0,1 %) |
| Groenlands | 62 (0,1 %) |
| Serwies | 57 (0,1 %) |
| Russies | 55 (0,1 %) |
| Spaans | 49 (0,1 %) |
| Sweeds | 45 (0,09 %) |
| Pools | 40 (0,08 %) |
| Chinees | 29 (0,06 %) |
|

Die eerste opgetekende nedersetters van die Faroëreilande was Ierse monnike (*papar*), so dit is moontlik om aan te voer dat die eerste tale wat op die eilande gepraat is 'n tipe Oudiers was. Die nabygeleë Shetland was al in die Steentydperk beset, en daarop is Pikties gepraat toe die Nore voet aan wal gesit het.

Die Noorse nedersetters het eers in die middel van die 9de eeu opgedaag met hul Wes-Noors (waaruit Faroëes ontwikkel het).

Dit is ook bekend dat ander groepe ook op die Faroëreilande gebly het. Dit sluit Nore in, soos gesien kan word in sekere Faroëse plekname soos Signabøur (Bø van "Sygnir") en Øravík (baai van 'Hörðir'). Inwoners van Suðuroy verwys ook na 'Frísarnir í Akrabergi' (Die Friese van Akraberg).

Engels en Duits word soms om toerismedoeleindes gebesig. Noors word ook soms gehoor, omrede die eiland naby Noorweë geleë is.
Die **ringhals-blennie** (*Parablennius pilicornis*) is 'n vis wat voorkom in die westelike Middellandse See, langs die kus van Brasilië tot by Argentinië, en aan die ooskus van Suid-Afrika vanaf die noorde van KwaZulu-Natal suidwaarts tot by Knysna in die Wes-Kaap. In Engels staan die vis bekend as die *Ringneck blenny*.

Identifikasie
-------------

Die vis word tot 12 cm lank en sy kleurpatroon varieer baie. Die lyf is gewoonlik lig tot donker met tot nege vertikale donkerbruin strepe wat opbreek in bruin kolle op die onderkant van die lyf. Daar is ook oranje kolle op die kop en 'n tentakel bokant die oog. Die dorsale vin is donker met baie kolletjies op.

Hulle leef in rotsagtige kus areas, getypoele, aflandige riwwe en skeepswrakke. Hier verkies hulle water met strominge waar daar volop alge groei is. Die vis leef in water wat 0.5 tot 40 m diep is. Hulle is alleenlopend maar kom in klein groepies voor. Die vis lê bo-op die rif of bly in gate met die kop wat uitsteek. Hulle vreet alge en klein skaaldiere.

Sien ook
--------

* Alfabetiese lys van visse
* Lys van Suider-Afrikaanse visse volgens wetenskaplike name
* Lys van varswater visfamilies
* Lys van visfamilies

Bron
----

* *The Reef Guide: Fishes, corals, nudibranchs & other invertebrates: East & South Coasts of Southern Africa.* Dennis King & Valda Fraser. Struik Nature. 2014 ISBN 978-1-77584-018-3
**Roggebaai** is dié deel van die middestad van Kaapstad tussen die Jan van Riebeeck-standbeeld en die Duncan-dok. Dit sluit in die gebied aan weerskante van die Heerengracht en rondom Strandstraat, Waterkantstraat, Jettystraat, Seestraat, Wharfstraat, Dockstraat met Roggebaaiplein en Tulbaghplein as kern.

Geskiedenis
-----------

Die seefront van Kaapstad het die afgelope eeu groot verandering ondergaan. Oorspronklik was die kuslyn by die huidige Waterkantstraat en Strandstraat en die seewater het tot teen die noordelike bastion van die Kasteel gespoel. Onder andere weens hewige storms en veral die storm van 1722 en die bou van hawehoofde en kaaie het Roggebaai begin toeslik en het die kuslyn stadig noordwaarts geskuif. Tot 1920 was Roggebaai gekenmerk deur Maleier-vissermanne, 'n vismark, visserskuite, pondokke, vis wat gedroog word, nette wat lê en droog, kroeë en selfs twee kerke. In 1937 is met die drooglegging van die gebied begin sodat die stad kon uitbrei en die hawe ontwikkel kon word. Op 9 Desember 1937 is 'n kontrak vir die inpoldering met die Hollandse Aannemersmaatschappij gesluit en op 10 Mei 1938 het genl. J.B.M. Hertzog die amptelike begin van die werksaamhede waargeneem. Boupuin van platgeslane geboue in die stad en milljoene ton seesand wat deur die HAM uit Tafelbaai gebagger is, is op die ingepolderde terrein gestort. Net na die Tweede Wêreldoorlog was die werk klaar en is 65 ha by die middestad gevoeg.

Naam
----

Roggebaai is waarskynlik genoem na die vis bekend as 'n rog, 'n plat vis met 'n lang dun stert.

Bibliografie
------------

* Craig, J.F.: The Tavern of the Seas / Die Herberg van die Seë. Kaapstad: United Tobacco Company, 194?.
* Standard Encyclopaedia of Southern Africa, deel 9. Kaapstad: Nasou, 1973. ISBN 0-625-00325-X
Sutherland is die enigste dorp in die Roggeveld van enige noemenswaardige grootte.
'n Sanbewoner van die Roggeveld aan die Kaap die Goeie Hoop, deur Johannes Schemaker, omstreeks 1776-'77.
Die **Roggeveld** is ’n hoogliggende streek in die Suid-Afrikaanse provinsie Noord-Kaap wat min of meer strek van die Komsbergreeks in die distrik Sutherland tot in die omgewing van die nedersetting Middelpos in die distrik Calvinia.

Die eerste trekboere het hulle vroeg in die 18de eeu in dié gebied kom vestig en dit na ’n soort wilde rog, *Secale africanum*, genoem. In ’n stadium is dié soort gras ernstig bedreig, maar danksy die weikampstelsel en grondbewaring is dit in oorvloed hervestig. Die gemiddelde reënval is 250 mm per jaar, maar op sommige plekke 330 tot 500 mm. Die winters is bitter koud.

Die eerste persoon by wie ’n vermelding van die streeknaam Roggeveld voorkom, is die Sweedse reisiger en plantkundige Thunberg in 1774. Volgens hom is die streek so genoem "na ’n soort rog wat hier volop tussen die bosse wild groei". Hinrich Lichtenstein, in sy *Travels in Southern Africa*, staaf dié oorsprong van die naam: "The truth is, that the name is taken from a species of grass which grows very much among clefts, resembling rye, and which the colonists call wild rye."

Bronne
------

* (en)  Potgieter, D.J. 1973. *Standard Encyclopaedia of Southern Africa*. Cape Town: Nasionale Opvoedkundige Uitgewery Ltd.

Sien ook
--------

* NG gemeente Sutherland
* Lys van streeksname in Suid-Afrika
* Roggeveldberge
**Roger Hawkins** is 'n Zimbabwiese regisseur en filmvervaardiger wat veral bekend is vir films soos *The Legend of the Sky Kingdom* (2003), *The Silent Fall* (2006) en *The Lion of Judah* (2009).

Vroeë lewe en loopbaan
----------------------

Hawkins, gebore en getoë in Harare, Zimbabwe, het 'n BSc-graad in landbou aan die Universiteit van Natal behaal. Nadat hy sy BSc behaal het, word hy 'n skoolonderwyser, advertensiekopieskrywer, insekbestryder, grondmeter, navorsingsassistent, sitkamerpianis en landskaptuinier. Hawkins bedank in 1993 as wiskunde-onderwyser om 'n loopbaan in die uitvoerende kunste te volg. Hy het 'n musiekblyspel geproduseer wat hy geskryf en geregisseer het, genaamd *The Singer*. Na die sukses van *The Singer,* vervaardig Hawkins die TV-reeks *Adventure Unlimited* en die televisiefilm *Choose Freedom*. Hy studeer regie aan die onafhanklike filmskool Raindance Film Festival. Hawkins het die TV-film *Dr Juju* van 60 minute lank geregisseer, wat binne ses dae geskiet is.

In 2003 stel Hawkins sy geanimeerde rolprent *The Legend of the Sky Kingdom* vrygestel. Dit is in Harare gemaak en was 'n pionier in die tegniek genaamd *junkmation*. Die rolprent is gekies onder die top vyf van 1 300 inskrywings tydens die World Animation Festival in Frankryk. Hawkins het saam met vyftien mense gewerk en vier jaar lank die film gemaak. Die karakters en stelle in die film is gemaak van weggegooide items soos motoronderdele, gereedskap, kombuisgereedskap, pype en stukke hout.

Geselekteerde filmografie
-------------------------

* *The Legend of the Sky Kingdom* (2003)
* *The Silent Fall* (2006)
* *Chose Freedom*
* *Dr Juju*
* *The Lion of Judah* (2009)
'n DVD-RAM-skyf in sy plastiekhuls **DVD-RAM** (Engels: Digital Versatile Disc - Random Access Memory) is een van die DVD-formate wat deur die DVD-Forum as amptelike DVD-opneemmedia bestem is. Dit was eintlik net vir gebruik in rekenaar-DVD-skrywers goedgekeur maar word onder meer deur Panasonic, JVC en Toshiba ook vir gebruik in tuisteaterstelsels aangebied. In 2004 het dit die gewildste formaat vir TV-opnames in Japan en Noord-Amerika geword.

In vergelyking met ander DVD-formate, wat op die opnemer-mark meeding, bied DVD-RAM voordele soos die moontlikheid om tot 100 000 keer daarop te skryf, data van verskillende bronne (soos rekenaars, DVD-RAM-opnemers en DVD-RAM-videokameras) op een skyf te meng, die skyf het 'n eenvoudige struktuur wat dit soos 'n hardeskyf laat funksioneer en dit is moontlik om een program wat reeds gestoor is te kyk terwyl 'n ander op dieselfde skyf opgeneem word. Laasgenoemde funksie behels ook tydverskuiwing (Engels: *time shift*) - die gewildste kenmerk van die formaat: TV-kykers kan 'n TV-program wat nog opgeneem word gelyktydig van die begin af volg. Tweesydige DVD-RAM-skywe kan tot 9,4 GB data stoor. 

In 2004 het Panasonic een van die mees gesofistikeerde DVD-RAM-opnemers op die Japanse, Europese en Amerikaanse markte aangebied wat met 'n addisionele hardeskyf van 400 GB en DVD-Oudio-ses-kanaal-weergawe spog.

DVD-RAM-skywe is met of sonder plastiekhulse beskikbaar; die gebruik van 'n huls verseker dat die skyf in 'n puik toestand sonder vingerafdrukke en skrapies bewaar kan word. Die huls kan geopen word om die skyf byvoorbeeld in 'n gewone DVD-RAM-aandrywer te gebruik.

16x DVD-RAM
-----------

Tydens die *Internationale Funkausstellung* van September 2005 in Berlyn (Duitsland) het die *Recordable DVD Council*, 'n vereniging van harde- en sagtewarevervaardigers vir DVD-RAM-media, die nuwe 16x DVD-RAM-skyf bekend gestel. Opnames is nou teen 'n spoed van 6 tot 16 keer moontlik, waarby die oordragsnelheid 177,28 Mpbs bereik en die DVD-RAM-skyf 11 000 keer per minuut draai. Die gegewens van 'n DVD-5 kan binne ses minute gekopieer word. Hierdie nuwe DVD-RAM-tipe maak van die DVD-RAM die vinnigste van alle DVD-formate.

  

Sien ook: DVD
**DOS** (*Disk Operating System*) is 'n bedryfstelsel vir rekenaars met skyfaandrywers (disk drives). Persoonlike rekenaars wat met diskette werk het algemeen beskikbaar geraak, en om dit makliker te maak om met die rekenaars te werk, was dit was nodig om 'n bevel-prosesseerder en hulpprogramme te laai voor beheer aan die gebruiker oorgegee word.

Geskiedenis van DOS
-------------------

In 1973 skryf Gary Kildall een van die eerste diskettebedryfstelsels in die PL/M programmeertaal. Hy noem dit CP/M.

Ses jaar later, in 1979, kom Apple al uit met sy DOS 3.2. In 1980 wil *Seattle Computer Products* (SCP) 'n bedryfstelsel vir die 8086-sisteem hê, en besluit om dit self te ontwikkel, omdat Digital Research vertraag was met die ontwikkeling van hulle CP/M-86 bedryfstelsel. SCP se nuwe bedryfstelsel word QDOS 0.10 genoem, wat nie soos verwag vir *Quality Disk* staan nie, maar vir *Quick and Dirty Operating System*, omdat dit in slegs twee maande ontwikkel was. Ondanks die snelle ontwikkeling, blyk dit dat die bedryfstelsel goed werk en een week later kom EDLIN op die mark.

In Oktober 1980 sluit Paul Allen (van Microsoft) 'n kontrak met SCP om hulle DOS-weergawe aan 'n anonieme klant te mag verkoop (wat later IBM blyk te wees). Microsoft betaal minder as 100 dollar vir die regte aan SCP. Twee maande later hernoem SCP sy QDOS na 86-DOS en bring dit uit as weergawe 0.3. Microsoft koop dan die (nie-eksklusiewe) regte om 86-DOS op die mark te bring.

In Februarie 1981 loop "MS-DOS" vir die eerste keer op 'n prototipe van die IBM Persoonlike Rekenaar, en in Julie koop Microsoft alle regte van SCP en doop die bestuurstelsel amptelik MS-DOS.

Werking van DOS
---------------

Na die POST-proses van die PC begin DOS loop met 'n aantal programme, onder andere die *autoexec.bat* lêer. In die lêer word aangedui watter opdragte uitgevoer moet word. Na die uitvoer van autoexec.bat kom die gebruiker op die opdraglyn (command line) te staan, waarop verdere bevele ingetik kan word.

DOS-klone
---------

Die volgende variasies (klone) van DOS was vrygestel:

* MS-DOS
* DR-DOS (opvolger van CP/M-86)
* FreeDOS
* OpenDOS
* PC-DOS (5.0, 6.0, 6.1, 6.2, 6.22, 6.3, 7.0, 8.0)
* PTS-DOS
Ds. **Alexander Stadion (Dion) van Dyk** is leraar in die Nederduitse Gereformeerde Kerk en was die laaste moderator van die Sinode van Midde-Afrika.

Van Dyk begin sy bediening in 1976 in die Sendinggemeente Stellenbosch, maar vertrek reeds in 1981 na Zimbabwe as leraar van die Gatooma, wat die jaar daarna Kadoma geword het. In 1982 word hy tegelykertyd ook leraar van Que Que, wat in 1976 van Gatooma afgestig het, maar toe nie meer sy eie leraar kon bekostig nie. In 1989 word die derde gemeente by sy arbeidsveld gevoeg, Chegutu. In 1992 verlaat hy dié drie gemeentes en neem die herderstaf op in drie ander: Chipinge, Mutare en Rusape. In 1997 verhuis hy na Chinhoyi, waarna hy van 2001 af ook Karoi/Mahangura bedien. Die twee gemeentes smelt later saam. 

Sy bediening in Zimbabwe kom in 2005 tot ’n einde toe hy na Pretoria verhuis om pastorale hulp van die NG gemeente Skuilkrans te word. Die volgende jaar word hy medeleraar daar. 

Van Dyk het diep spore in Zimbabwe getrap. Hy was van die laat jare 80 moderator en het in verskeie kommissies gedien, onder meer voorsitter van die Kerkkantoorkommissie, lid van die beheerraad van Huis Vergesig, enigste tehuis vir bejaardes in Zimbabwe, afgevaardigde na die Raad van Gereformeerde Kerke in Midde-Afrika en die Zimbabwiese Raad van Kerke.
'n Soney DVD-opnemer
'n DVD-opnemer met 'n geïntegreerde hardeskyf
'n **DVD-opnemer** is 'n DVD-masjien wat televisieprogramme en opnames van digitale videokamera's op DVD-skywe kan skryf, maar ook as gewone DVD- en CD-speler kan dien. Die mees gevorderde DVD-opnemers, wat tans onder meer deur die Japannese vervaardiger Panasonic aangebied word, is in staat om op alle beskikbare DVD-formate (DVD-R, DVD-RW, DVD-RAM, +R en +RW) te skryf, speel DVD-Oudio-opnames en kan danksy hulle HDMI-koppelvlak DVD-opnames in hoë resolusie weergee, wat veral geskik is vir LCD- en plasmavertooneenhede.

DVD-formate vir opnames
-----------------------

Die agtersy van DVD-opnameskywe
DVD-opnemers is in staat om videosnitte van televisie en videokamera's op DVD-skywe te stoor. Gevorderde masjiene beskik ook oor 'n hardeskyf en kan op DVD-RAM-skywe skryf, sodat TV-programme met 'n tydverskuiwing geniet kan word: Die DVD-opnemer kan tegelykertyd die begin van 'n program weergee, terwyl hy nog steeds besig is om die res van die program op te neem. TV-programme kan ook op die hardeskyf gestoor en later op DVD geskryf of uitgewis word.

Tegnologie
----------

Terwyl videomasjiene 'n magneetband gebruik om TV-opnames te stoor, beskik DVD-opnemers, net soos CD- en DVD-skrywers, oor 'n laser, wat nie-reflekterende gaatjies in die spieëllaag van 'n DVD-skyf inbrand. Hierdie gaatjies bevat data, wat deur 'n swakker laser gelees en as beeld en geluid weergegee kan word.

DVD-opnemer versus bandmasjien
------------------------------

|  |  |  |
| --- | --- | --- |
|  | DVD-opnemer | Videomasjien |
| **Aard van data** | digitaal | analoog |
| **Tegnologie** | inbrand van gaatjies deur middel van 'n laser | magneties |
| **Tydverskuiwing** (*Time-shift, Time Slip*) | gevorderde modelle met DVD-RAM en/of hardeskyf | nie beskikbaar nie |
| **Snelheid van opnames: Videoband na DVD** | afhanklik van DVD-formaat en -opnemer; sneller as speeltyd | neem so lank soos die speeltyd |
| **Uitwis- en bewerkbaarheid van opnames** | DVD±R-opnames kan nie gewysig of uitgewis word nie; DVD±RW-opnames kan uitgewis word om plek te maak vir nuwe opnames; DVD-RAM-opnames kan gewysig en uitgewis word | kan volledig uitgewis of verander word |

Sien ook
--------

* DVD-speler
* DVD
* DVD-RAM
|  |
| --- |
| Deel van ’n reeks oor |
| Oosterse Ortodoksie |
|  |
| Geskiedenis |
| Oosters-Ortodokse Kerk Bisantynse Ryk Ekumeniese konsilie Oos-Wes-skisma Oriëntale Ortodoksie
*Belangrikste konsilies:* Nicea I  • Konstantinopel I  • Efese  • Chalcedon  • Konstantinopel II  • Konstantinopel III  • Nicea II |
| Oosters-Ortodokse kerke |
| Ekumeniese Patriargaat van Konstantinopel Grieks-Ortodokse Kerk van Alexandrië Grieks-Ortodokse Kerk van Antiogië Grieks-Ortodokse Patriargaat van Jerusalem Russies-Ortodokse Kerk Georgies-Ortodokse en Apostoliese Kerk Serwies-Ortodokse Kerk Roemeens-Ortodokse Kerk Bulgaars-Ortodokse Kerk Kerk van Siprus Kerk van Griekeland Pools-Ortodokse Kerk Ortodokse Kerk van Albanië Ortodokse Kerk van Tsjeggië en Slowakye (Ortodokse Kerk in Amerika) |
| Geloof |
| Askese  • Diofisitisme  • Eerste onder gelykes  • Heilige liturgie  • Ikonografie  • Jesusgebed  • Kruisteken  • Miafisitisme  • Monofisitisme  • Monoteletisme  • Nestorianisme  • Raskolniki  • Teose  • Teotokos |
| s • b • w |

**Diofisitisme** of **duofisitisme** (van die Griekse *dio*, "twee", en *phýsis*, "natuur") is ’n Christologiese term wat gebruik word om die goddelike en die menslike natuur van Christus in een persoon te beskryf. Dit beteken letterlik "twee nature".

Diofisitisme beskryf die posisie van die Konsilie van Chalcedon in 451 n.C. Dit is veral vir die Chalcedoniërs gebruik deur diegene wat die konsilie verwerp het en staan teenoor monofisitisme (die geloof dat Christus een enkele, goddelike natuur het) en miafisitisme (dat Christus een natuur het wat beide goddelik en menslik is). Die Oriëntaal-Ortodokse kerke beskou hulself as miafisiete.

Diofisitisme is ook gebruik om die dwaalleer van Nestorius, die patriarg van Konstantinopel, te beskryf dat Christus twee nature het wat geskei is: die menslike Jesus en die goddelike Logos. Die gebruik van die term om voorstaanders van die Konsilie van Chalcedon te beskryf (wat later die Oosters-Ortodokse en die Rooms-Katolieke Kerk sou word) het daaraan gegrens om hulle Nestoriaans te noem, wat nie juis is nie omdat hulle klem lê op die algehele eenheid van die twee nature. Baie historiese teoloë glo die verskil lê hoofsaaklik tussen twee terme as twee werklike gelowe.
**Elisabeth von Ziegenhain** (\* rondom 1375; † 1 Desember 1431) was 'n dogter van hertog Gottfried VIII von Ziegenhain. Sy was vanaf 1388 met Ulrich V von Hanau getroud.

Uit die huwelik is drie dogters gebore, Elizabeth, Agnes en Adelheid. Die gebrek aan 'n manlike erfgenaam het die voortbestaan van die huis van Hanau bedreig. Volgens die familie se eersgeboortereg-reëls is die ander manlike lede van die familie vanaf 1375 nie toegelaat om te trou nie. Dit was 'n belangrike beweegrede agter die abdikasie van Ulrich V in 1404. Sy oudste broer, Reinhard II, kon toe die heerskappy oorneem en in die huwelik tree.

Reeds in die aanloop tot haar man se abdikasie het Elizabeth met Ulrich se opvolger ooreengekom om haar weduweeskap en die versorging van haar kinders te verseker. In ruil daarvoor het sy van al haar aansprake op die heerskappy oor Hanau afstand gedoen. Sy het so, teen die belange van haar man, die politieke veranderinge in Hanau bespoedig. Reeds in hierdie tyd blyk haar huwelik misluk te wees. Elizabeth en haar man het daarna aparte lewens gelei.

Haar dood
---------

Die laaste twintig jaar van haar lewe het sy - sonder om formeel tot die klooster toe te tree – saam met die susters van die klooster van Klarenthal geleef. Sy het ook 'n huis in die omgewing van die klooster laat bou. Twee van haar dogters, Agnes en Adelheid, was in die klooster, en Agnes het later selfs die Abdis van die klooster geword. Elisabeth bemaak in haar testament 'n bedrag van 100 Florentynse Gulde aan die klooster.

Die vervolg
-----------

Haar dogter Elisabeth het 'n lid van die Hohenlohe-familie getrou. Toe die laaste graaf van Ziegenhain, Elizabeth se broer Johann II in 1450 sonder manlike erfgename gesterf het, het haar familie in onderhandelings geprobeer om te verseker dat die huis von Hohenlohe beheer kry oor die nalatenskap van Ziegenhain. Dit was egter onsuksesvol en die heerskappy het aan die landgrawe van Hesse geval.

Literatuur
----------

* Walter Czysz: *Klarenthal bei Wiesbaden: Ein Frauenkloster im Mittelalter 1298–1559*. Wiesbaden 1987, S. 170ff.
* Reinhard Dietrich: *Die Landesverfassung in dem Hanauischen*. In: *Hanauer Geschichtsblätter 34*, Hanau 1996. ISBN 3-9801933-6-5
* Reinhard Suchier: *Genealogie des Hanauer Grafenhauses*. In: *Festschrift des Hanauer Geschichtsvereins zu seiner fünfzigjährigen Jubelfeier am 27. August 1894*, Hanau 1894.
* Ernst Julius Zimmermann: *Hanau Stadt und Land*. 3. Auflage, Hanau 1919, Nachdruck 1978.
Die ***Kampfbund*** (Duits vir "gevegsliga) was 'n liga van "patriotiese" gevegsverenigingings wat veral in Beiere Duitsland in die 1920's aktief was. Dit het Hitler se *Nationalsozialistische Deutsche Arbeiterpartei* (NSDAP) party en sy *Sturmabteilung* of SA in kort, die *Oberland* Liga en die *Reichskriegsflagge* ingesluit. Die Kampfbund se militêre leier was Hermann Kriebel en sy politieke leier was Adolf Hitler. Dit was kaptein Ernst Röhm wat voorgestel het dat Hitler die politieke leier van die Kampfbund moet word.

Die Kampfbund was verantwoordelik vir die biersaal staatsgreep van 1923 in München, Duitsland. Dit is gestig op 30 September 1923 te Nürnberg, waar Adolf Hitler en ander nasionalistiese leiers byeengekom het om Duitsland Dag te vier. Dit was die dag waarop Duitsland se oorwinning oor Frankryk in 1870, herdenk is. Die doel van die organisasie was om agendas te konsolideer en in pas met mekaar te bring terwyl terselfdertyd die verskille tussen die Beierse en sentrale regering polities uit te buit. Die rede vir die verskille was grootliks die beëindiging van die klandestiene Ruhr stryd deur die sentrale regering in Berlyn wat die nasionalisties gesindes ontstig het.

Organisasies in die Kampfbund
-----------------------------

Gedurende die tyd het die Duitse Werkersparty gegroei van 'n randfiguur politieke splintergroep tot Beiere se mees beduidende politieke beweging met 70 000 lede. Die SA, die private leër van dié party, was ongeveer 15 000 sterk, aangevoer deur Hermann Göring. 'n Subgroep van die NSDAP was die *Stosstrupp*, 'n elite lyfwageenheid aangevoer deur die tabakhandelaar Josef Berchtold. 'n Ander groep was die party se jeuggroep die *Jungsturm* gelei deur Adolf Lenk.

Die *Oberland Liga* was 'n paramilitêre organisasie aangevoer deur Dr. Friedrich Weber. Dit het bestaan uit 4 000 gewapende lede, feitelik almal voormalige Eerste Wêreldoorlog veterane. Die eenheid was 'n Freikorps-entiteit.

Die *Reichskriegsflagge* (Rykgevegsvlag) verkort as die RKF gemeenskap, was nog 'n private leër van voormalige oorlogsveterane gelei deur Kaptein Röhm wat die stafoffisier was van Lt. Generaal Otto von Lossow bevelvoeder van die Sewende Divisie met 'n hoofkwartier in München.
Die **Kamof Ka-50** (Russies: Чёрная Акула, Afrikaans: *Swartfinhaai*) is 'n gepantserde Russiese enkelsitplekaanvalshelikopter. Die helikopter is sedert die laat 1980's ontwikkel en is in 1995 deur die Russiese weermag in diens geneem. By NAVO staan die helikopter bekend onder die naam Hokum A maar die amptelike naam is 'Чёрная Акула' (Die Swartfinhaai).

Die Ka-50 is weens die ineenstorting van die Sowjetunie nooit op groot skaal geproduseer nie en daar was tot en met 2006 slegs 16 produksiemodelle gebou.

Feite
-----

Die Ka-50 is die enigste enkelsitplekaanvalshelikopter, en ook die enigste met 'n uitskietstoel en uitskietbare rotorlemme.

Wapens
------

'n Groot hoeveelheid wapentuig kan op dié helikopter gemonteer word. Dit beskik ook oor 'n spesiale kompartement waarin 'n gewonde soldaat aan boord geneem kan word of ekstra wapentuig gemonteer kan word. Die hoofbewapening van die helikopter is 12 lasergeleide VIKhR anti-tenkmissiele met 'n maksimum reiksafstand van 8 km.
Die laser is klaarblyklik geheel en al bestand teen fopteikens, en die vuurbeheerstelsel kan vier Swart Finhaaie met gemak koördineer om sodoende taktiese inligting te deel.

Ten spyte daarvan dat die helikopter geen stertrotor het nie en dat die helmgemonteerde kanonbeheer staties is, kan die hele helikopter vinniger as die Ah-64D Apache se statiese kanon gedraai word.

In diens van
------------

* Kajuit-uitsig van 'n Ka-52 tydens die Slag van die Antonof-lughawe.Russiese Federasie het 127 Ka-52 helikopters in 2020 gehad.

Nabootser
---------

Die Ka-50 word lewensgetrou nageboots in 'n vliegnabootser Digital Combat Simulator wat ontwikkel is deur Eagle Dynamics, Moskou.
Die **Kammanassierivier** in die Langkloof is 'n belangrike boloop van die Gouritsrivier.

Hierdie rivier ontspring op 1200 m bo seespieël op die noordwestelike punt van die Kougaberge by omtrent 33° 37ˈ suid en 23° 13ˈ oos. Dit is 16 km oos van Uniondale, noordnoordoos van Avontuur en by die waterskeiding tussen die bekken van die Gouritsrivier en die Kougarivier ('n boloop van die Gamtoosrivier).

Die rivier is 120 km lank, vloei weswaarts tussen die Kammanassieberge en die Outeniquaberge, deur Uniondale en die Kammanassiedam en sluit 2 km oos van Oudtshoorn by die Olifantsrivier aan. Die Brakrivier, Dieprivier en Potjiesrivier (by die Potjiesberg op die N9-hoofpad) is die belangrikste sytakke. Saam met al die sytakke het die rivier 'n opvanggebied van nagenoeg 'n 1630 km². In die berge is die neerslag meer as 1000 mm per jaar.

Sytakke
-------

* Brakrivier
* Dieprivier (Langkloof)
* Kleinrivier
* Kluesrivier
* Potjiesrivier
* Vinkrivier

Bibliografie
------------

* Standard Encyclopaedia of Southern Africa, deel 6. Kaapstad: Nasou, 1972. ISBN 0-625-00322-5
Sint Brendanus se reis, uit 'n Duitse manuskrip.
**Brendanus van Clonfert** of **Brendaan van Clonfert** (omstreeks 484-577 n.C.), is een van die vroeë Ierse monastiese heiliges en een van die "Twaalf Apostels van Ierland". Hy is ook bekend as Brendanus die Navigator, Brendanus die Reisiger, Brendanus die Anachoreet of Brendanus die Dappere. Die Ierse vertaling van sy naam is *Naomh Bréanainn* of *Naomh Breandán*. 

Brendanus is veral bekend vir sy legendariese reis om die "Eiland van die Geseëndes" te vind wat soms ook "Sint Brendanus Se Eiland" genoem word. Die geskrewe beskrywing van sy reis kom uit die Ierse seeverhaal *Navigatio Sancti Brendani Abbatis* ("Reis van Sint Brendanus die Ab").

Sint Brendanus se feesdag is op 16 Mei in die Katolieke, Anglikaanse en Oosters-Ortodokse Kerk.

Skakels
-------

* Wikimedia Commons logo Wikimedia Commons het meer media in die kategorie Brendanus die Navigator.
* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* BNC: 000256806
* BNE: XX833054
* BNF: cb12505728t (data)
* CANTIC: a12184421
* CiNii: DA16463427
* GND: 118673785
* ISNI: 0000 0000 7357 0611
* LCCN: n84070071
* NKC: js20030220012
* NLA: 36034190
* NLI: 000024480
* NLP: A11836830
* NTA: 069518246
* SELIBR: 179107
* SNAC: w6jt0xc5
* SUDOC: 034286969
* Trove: 1194803
* VIAF: 3871497
* WorldCat Identities: lccn-n84070071

 |
**The Gap, Inc.**, algemeen bekend as **Gap Inc.** of **Gap**, is 'n Amerikaanse onderneming met wêreldwye belange in die mode-kleinhandelbedryf.

Die onderneming, wat hom op informele mode toespits, is in 1969 deur Donald Fisher en Doris F. Fisher gestig en het sy hoofkwartier in San Francisco, Kalifornië. Gap Inc. is in vyf primêre sake-afdelings verdeel: Gap, Banana Republic (met meer klassieke modereekse), Old Navy (laeprys-modereekse), Intermix (gesofistikeerde damemodewinkels) en Athleta (sportklerasie vir dames). Volgens die getal winkels is Gap Inc. die derde grootste rolspeler in die internasionale mode-kleinhandelbedryf, na die Spaanse Inditex-groep en die Sweedse H&M-winkelketting.

Naas sy Amerikaanse tuismark en sy aanlynwinkels bedryf Gap Inc. meer as 3 700 winkels wêreldwyd, regstreeks of as konsessiesake – so onder meer in Kanada, Suid-Amerika, Europa, Afrika, Asië en Australië. Bedrywighede in Duitsland, 'n sleutelmark waartoe Gap Inc. in 1988 toegetree het, is in 2004 vanweë onbevredigende resultate gestaak en eers in 2004 deur 'n samewerkingsooreenkoms met die Duitse aanlynhandelaar Zalando hervat.

Nadat die Suid-Afrikaanse modeketting Stuttafords reeds sedert 2007 Gap-produkte in sy winkels verkoop het, het Gap Inc. vanaf 2010 marknavorsing oor 'n moontlike toetreding tot die Suid-Afrikaanse mark gedoen en uiteindelik 'n konsessieooreenkoms met Stuttafords aangegaan waarvolgens die eerste Gap-winkel in 2012 in die Johannesburgse voorstad Sandton geopen is.
Wêreldgebruikers van die MiG-23
Die **Mikojan-Goerewitsj MiG-23** (Russies Микоян и Гуревич МиГ-23; NAVO verslagnaam: **Flogger**) is 'n veranderlike geometrie vegvliegtuig, ontwerp deur die Mikojan-Goerewitsj ontwerpburo in Moskou in die voormalige Sowjetunie. Dit is 'n Sowjet-derdegeslag-vegvliegtuig, met soortgelyke ouderdom as ander Sowjetvegters soos die MiG-25 "Foxbat". 

Dit was die eerste poging deur die Sowjetunie om afkyk/afskietradar te gebruik en een van die eerste modelle om bewapen te word met buite-sigafstand missiele, en die eerste MiG produksievegvliegtuie om innames aan die kante van die romp te hê. Produksie het in 1970 'n aanvang geneem en bereik 'n groot aantal met meer as 5 000 vliegtuie gebou tot 1985. Die MiG-23 is tans steeds in beperkte gebruik by verskeie uitvoerkliënte.

Die MiG-23 se ontwerp is ook gebruik as basis vir die Mikojan MiG-27, 'n toegewyde grondaanvalvariant. Onder klein veranderinge, is die MiG-23 se neusgemonteerde radarstelsel in die MiG-27 vervang met 'n optiese paneel met 'n laseraanwyser en 'n TV-kamera. Grondaanvalweergawes van die MiG-23 is ook geproduseer en het groter uitvoersukses behaal as gevolg van sy multi-sendingvermoë.

In verslae van die Noord-Atlantiese Verdragsorganisasie (NAVO) word na die MiG-23 as **Flogger** verwys.

Galery
------

* Vooraansig van 'n RP-23 Sapfir-23 radar (soos gebruik op die MiG-23), vertoon by die Hongaarse lugvaartmuseum, SzolnokVooraansig van 'n RP-23 Sapfir-23 radar (soos gebruik op die MiG-23), vertoon by die Hongaarse lugvaartmuseum, Szolnok
* Besigheidskant van die MiG-23Besigheidskant van die MiG-23
* Landingstel van die MiG-23Landingstel van die MiG-23
* MiG-23 op uitstalling by die Koninklike Militêre Museum in Brussel.MiG-23 op uitstalling by die Koninklike Militêre Museum in Brussel.
* Wapentuig gedra aan 'n MiG-23Wapentuig gedra aan 'n MiG-23

Sien ook
--------

* Lys van vegvliegtuie
| **Ambon**Ambon
 |
| --- |
| **Kaart** | **Wapen** |
|  |
|  |
|  |
| **Vlag** |
|  |
|  |
|  **Land** |  Indonesië |
|  **Administratiewe gewes** | Molukke |
|
|
|
|
|  **Oppervlakte:** |   |
|  - Totaal | 298.6 vk km |
|  **Hoogte bo seevlak** | 3 m |
|  **Bevolking:** |   |
|  - Totaal (2014) | 368 987 |
|  - Bevolkingsdigtheid | 1 200/vk km |
|  **Tydsone** | UTC+7 |
|  - Somertyd | UTC+8 |
|
|
|  **Amptelike webwerf** |  |
|
|

**Ambon** is 'n stad in Indonesië op die Ambon-eiland, en die hoofstad van die Molukke-provinsie. Dit dien ook as 'n belangrike hawe, en het 'n lughawe (Pattimura Internasionale Lughawe) en twee universiteite.

Ambon het as stad 5 gebiede (kecamatan): Nusaniwe • Sirimau • Teluk Ambon Baguala • Teluk Ambon • Leitimur Selatan

Geskiedenis
-----------

Ambon met Fort Victoria, in 1724 deur Valentyn geskets
Die stad is in 1526 deur Portugese seevaarders verower. Hulle bou Fort Victoria. In 1609 kom die Hollanders van die Verenigde Oos-Indiese Kompanjie daar aan. In ekonomiese opsig was die gebiede in Asië belowend (vir naeltjies) vir die Kompanjie, en gevolglik word Ambon 'n belangrike handelspos.

Die stad het konflik tussen Christene en Moslems beleef van 1999 tot 2004.

Burgemeesters
-------------

* *Nederlands-Indiese tyd:* J.A.F. Schut (1926-1933); J. van Arkel (1933-1936); H. Scheffer (1935-1937); J.F. Dee (1937-1939); Dr. H.D. von Meyenfeldt (1939-1942).
* *Indonesiese tyd:* Wattimena (1989); Sudiyono (1995); Tanasele (1999); Drs. Markus Jacob Papilaja (2003-nu).

Susterstede
-----------

* Vlissingen, Nederland
* Darwin, Australië
Die NG kerk op Porterville is ontwerp deur die eerste Afrikaanse argitek, Wynand Louw.
Die **NG Gemeente Porterville** is ’n gemeente in die Swartland wat val onder die Ring van Piketberg, Porterville se buurtdorp, en Sinode van Wes-Kaapland.

Die huidige Porterville het vroeër deel uitgemaak van die plaas Willemsvallei, wat geleë was in die wyk Vier-en-twintigriviere en aanvanklik tot die NG Gemeente Tulbagh behoort het. Later het genoemde wyk onder die gemeente Piketberg geressorteer. In 1860 het die plaas Willemsvallei oorgegaan in die hande van Frederick John Owen, wat in 1863 ‘n deel van die plaas in erwe laat opmeet en aan die publiek verkoop het. So is die grondslag gelê van ‘n nuwe dorp, waaraan Owen, ter ere van die destydse Prokureur-generaal van die Kaapkolonie, die naam Porterville gegee het.

In 1869 is die eerste dagskool deur bemiddeling van ds. (later professor) P.G.J. de Vos, destyds predikant van Piketberg, hier gestig en geopen. Die eerste godsdiensonderwyser was J.V. Maclean, wat ook op Sondae die godsdiensoefeninge in die skoolgebou moes waarneem. Ds. C. Rabie, wat ds. De Vos in die jaar 1871 in Piketberg opgevolg het, word beskou as die vader van die NG Gemeente Porterville. Die skoolgebou het gedurende sy bediening te klein geword vir kerklike samekomste en in 1877 is toe die eerste kerkgebou in die bogenoemde wyk opgerig.

Op 25 Februarie 1879 is die gemeente Porterville van Piketberg afgestig, en op 4 Maart 1881 is prop. M.C. Mostert as eerste leraar georden en bevestig. Die gemeente het daarna vinnig ontwikkel en so snel in getalsterkte toegeneem dat die eerste kerkgebou heel gou te klein geword het. In 1894 is die tweede kerkgebou voltooi en ingewy, wat ongeveer 800 sitplekke bevat het.

Ds. Mostert het byna 40 jaar lank met vrug en seën in die gemeente gearbei tot hy op 6 September 1920, onder blyke van liefdevolle waardering, van die gemeente afskeid geneem het. Na ‘n vakature van ongeveer ‘n jaar is ds. G.J. Hugo, wat later Moderator van die Sinode van die Kaapse Kerk was, op 23 Augustus 1921 hier bevestig.

Ook die tweede kerkgebou het intussen vir die groeiende gemeente te klein geword, en onder die bekwame leiding van ds. Hugo is die huidige en derde kerkgebou in die gemeente opgerig en op 18 November 1925 ingewy. Die nuwe kerkgebou, waarvan Wynand Louw van die Paarl die argitek was, is seker een van die sierlikste en stewigste kerkgeboue in Wes-Kaapland, skryf die gemeente se medewerker in Ons gemeentelike feesalbum (1952).

Op 24 Oktober 1931 is ds. Hugo opgevolg deur ds. P. A.M. Brink, wat getrou in die gemeente gearbei het tot by sy aftreding op 7 Maart 1948. Sy opvolger was ds. D. van N. Theron.

Predikante
----------

* Matthys Christiaan Mostert, 4 Mrt. 1881 – 6 Sep. 1920 (emeritus; 11 Mei 1932 oorlede)
* Gideon Jozua Hugo, 24 Aug. 1921 – 1930
* Philippus Albertus Myburgh Brink, 24 Okt. 1931 – 31 Jan. 1948 (emeritus)
* Daniël Van Niekerk Theron, 9 Okt. 1948 – 1956
* Frederik Daniël Jacobus Brand, 28 Apr. 1956

Bronne
------

*
Die **Amateur Radio Society of India** (**ARSI**) is die Indiese nasionale vereniging vir amateurradioöperateurs in Indië. Die vereniging se doel is om aan die een kant die bevordering en verspreiding van kennis van wetenskap en die beoefening van elektronika en radio kommunikasie te bevorder so wel as om die uitruil van inligting en idees onder verenigingslede moontlik te maak. Aan die ander kant is hul doel ook om Indië ten alle tye, na die beste van hulle vermoëns, te dien deur noodsaaklike kommunikasie te onderhou in enige noodtoestand, nasionaal of internasionaal.

Voorbeelde van rampe waar die vereniging se lede aktief was om kommunikasie te verskaf totdat normale kanale herstel is, was die Koynadam-aardbewing in 1967, die Gujarat-aardbewing in 2001, die Bhopal-gaslek in 1984, en die tsoenami van 2004. Ná die tsoenami was amateurradio die enigste kommunikasiewyse tussen die Andaman eilande and die vasteland.

Die Vereniging is in 1954 gestig deur militêre en siviele amateurs en was oorspronklik in Delhi geregistreer maar later het hulle hoofkantoor na Chennai toe getrek. In 1955 het ARSI saamgesmelt met die Federation of Amateur Radio Societies of India (FARSI).

Die Vereniging het die roepsein VU2ZH.
Die **Tibettaanse mastiff** of kortweg **Do khyi** is 'n medium- tot groot grootte honderas wat in Tibet geteel is. Die hond het groot ore en 'n sagte, digte pels. Sy hoofkleure is swart, bruin en rooi.

Geskiedenis
-----------

Die Tibettaanse mastiff of **Do-Khyi** (*aangebonde hond*) stam uit Tibet en word soms een van die oudste honderasse van die Ooste genoem. 'n Wetenskaplike bewys deur met 'n mitochondriale DNS-ondersoek is nog nie uitgevoer nie. Omdat Tibet tot sy anneksasie in 1950 deur China afgeslote was vir die buitewêreld, word vermoed dat die Tibettaanse mastiff sonder verdere invloed ontwikkel het.

Voorkoms
--------

Die Tibettaanse mastiff is 'n mediumgroot, nie oorgroot, kragtige hond. Dit kom in die kleure swart, goud, rooi en swart met bruin voor. 'n Klein wit merkie op die bors en tone word toegelaat. Die pels is baie dig. Die onderlaag is uiters sterk, en die deklaag is stewig en kan saam met die onderlaag enige weer weerstaan. Die hare om die kop en nek vorm 'n maanhaar veral by reuns. Die hond verhaar een keer per jaar in die lente en die tewe kom een keer per jaar op hitte, gewoonlik in die herfs. Dit is 'n ras wat baie stadig ontwikkel: tewe is fisies en geestelik volwasse rondom die derde jaar en reuns neem een tot twee jaar langer.

Die hond toon 'n byna kwadratiese bou met funksionele hoeke tussen die voor- en agterpote en 'n sterk nek. Die stert word oor die rug gekrul gedra. Die kop van die volwasse hond is swaar en breed. Die ore is klein tot medium groot en hang sywaarts langs die kop.

Die minimum hoogte by die skof vir tewe is 61 cm en vir reuns 66 cm en hul massa is gewoonlik tussen 45 en 70 kg.

Karakter
--------

Verdraagsaam teenoor kinders, baie lief vir sy eie mense, maar toon soms nie uitermatige liefde nie. Onverskillig en teruggetrokke, soms aggressief teenoor vreemdelinge. Uitstekende waghond en metgesel en gesinshond. Nie vir beginners nie: hy is gehoorsaam, maar slegs wanneer dit hom pas. Hardkoppig, baie beskermend teenoor "sy" mense en gebied en wil altyd die laaste woord hê. Kan blaf as dit buite gehou word. Hy hou nie van 'n hok nie en het kontak met sy mense nodig. Reuns is gewoonlik dominant teenoor ander reuns. Hulle is nie vegters nie en kom gewoonlik goed oor die weg met ander honde.